ไฟแนนซ์ทูเดย์
โดย...นายรัษฎา
20 เม.ย. 2559

โดย...นายรัษฎา
...ลุ้นกันตัวโก่งว่า พ.ร.บ.การจัดเก็บภาษีที่ดินจะเข้า ครม.หรือไม่ สุดท้ายก็ไม่มีวี่แววเหมือนเคย แม้ว่า สมคิด จาตุศรีพิทักษ์ รองนายกฯ จะให้สัมภาษณ์ว่าลงนามเสนอบรรจุในวาระ ครม.แล้วก็ตาม เพราะสุดท้าย ที่ผ่าน ครม.ออกมาก็มีเพียงการลดภาษีเงินได้บุคคลธรรมดาเท่านั้น 
...เห็นเงียบๆ แต่ธนาคารกรุงศรีอยุธยา ก็ไม่ตกขบวนเรื่องดิจิทัลแบงก์กิ้ง และฟินเทคแน่ เพราะ ฐากร ปิยะพันธ์ กรรมการผู้จัดการใหญ่กรุงศรี คอนซูมเมอร์ กำลังทำงานแบบมือระวิง ปรับปรุงเปลี่ยนแปลงขั้นตอนและระบบงานในแบงก์ เพื่อรับมือกับแพลตฟอร์มการทำงานแบงก์ที่กำลังเปลี่ยนแปลงไปอย่างรวดเร็ว บางคืนถึงกับนอนไม่หลับ บางทีก็ตื่นกลางดึกมาเตรียมข้อมูลพรีเซนต์งาน
...เป็นคดีความมาเกือบ 10 ปี สุดท้ายสิริวัฒน์ พรหมบุรี อดีตกรรมการผู้จัดการ ธนาคารอาคารสงเคราะห์ (ธอส.) ถูกศาลฎีกาตัดสินจำคุก 4 ปี โดยโทษจำคุกให้รอการลงโทษไว้ 2 ปี กรณีทุจริตในการอนุมัติเงินกู้ โดยสิริวัฒน์เป็นผู้มีส่วนได้ส่วนเสียในโครงการที่ขอรับสินเชื่อจาก ธอส.